Merike Kahk

Merike Kahk (sünninimi Merike Sikemäe; sündinud 10. juulil 1963 Viljandis) on eesti ammulaskur ja treener.

Ta on lõpetanud 1981. aastal Viljandi 4. Keskkooli, 1986. aastal Tallinna Ehitus- ja Mehaanikatehnikumi ning 2009. aastal Tallinna Tehnikakõrgkooli (hoonete ehituse erialal). Töötanud aastatel 2004–2013 Pärsti ja 2013. aastast Viljandi vallavalitsuse ehitusspetsialistina.

Ammulaskurina
Ammulaskmist hakkas ta harrastama 1979. aastal Vahur Tõrva juhendamisel. Võitis 1991. aastal NSV Liidu lahtistel meistrivõistlustel kuldmedali. Kuulunud 1990. aastast Eesti koondisse. Ta on võitnud Rahvusvahelise Amburite Liidu (IAU) MM-il 1994. aastal naiskondliku pronks- ning EM-il 1993. aastal naiskondliku hõbe- ja 2007. aastal individuaalse hõbemedali. Sise-EM-il 2000. aastal sai ta individuaalse kuld- ja võistkondliku pronksmedali.  

Seenioride hulgas on Kahk saanud EM-il 2018. aastal individuaalse ja naiskondliku hõbe-, 2024. aastal individuaalse pronks- ning MM-il 2019. aastal individuaalse hõbe-, 2022. aastal  individuaalse pronks- ja naiskondliku hõbe-, 2025. aastal 2  individuaalset pronks- ja 1 naiskondliku hõbemedali. 

Maailma Ammulaskmise Assotsiatsiooni (WCSA) MM-il aastatel 2003–2025 on ta võitnud 11 individuaalset kuld- ja 1 hõbe- ning võistkonna koosseisus 6 kuld- ja 6 hõbemedalit. 

Eesti meistriks on ta tulnud aastatel 1980–2025 72 korda individuaalselt (sealhulgas 34 korda sisemeistrivõistlustel) ja 13 korda võistkonna koosseisus (sealhulgas 7 korda sisemeistrivõistlustel). 

Organisatsiooniline tegevus
Ta on Eesti Amburite Liidu juhatuse liige (1997. aastast) ning Viljandi Ammuklubi Nool president ja treener.

Tunnustus
Viljandi linna kultuuri-ja spordipreemia (2000)
Eesti parim naisammulaskja (1995–2022 ja 2024–2025)
Viljandimaa parim naissportlane (1997–1998, 2001 ja 2003)

Isiklikku
Tema poeg on ammulaskur Andres Kahk.

Viited


Kategooria:Eesti ammulaskjad
Kategooria:Viljandi maakonna sportlased
Kategooria:Viljandi maakonna treenerid
Kategooria:Sündinud 1963